รัฐบาลไทย-ข่าวทำเนียบรัฐบาล-สธ. หนุนกรมควบคุมโรคนำเทคโนโลยีดิจิทัลมาใช้ เพิ่มประสิทธิภาพระบบการเฝ้าระวัง ป้องกัน ควบคุมโรค
วันอาทิตย์ที่ 10 กุมภาพันธ์ 2562
สธ. หนุนกรมควบคุมโรคนําเทคโนโลยีดิจิทัลมาใช้ เพิ่มประสิทธิภาพระบบการเฝ้าระวัง ป้องกัน ควบคุมโรค
กระทรวงสาธารณสุข หนุนกรมควบคุมโรคนําเทคโนโลยีดิจิทัล พัฒนาระบบบริหารจัดการ เพิ่มประสิทธิภาพระบบการเฝ้าระวัง ป้องกันควบคุมโรค อาทิ การใช้สมาร์ทโฟน แทบเล็ต จัดเก็บข้อมูลเพื่อเฝ้าระวังพฤติกรรมสุขภาพประชาชน การใช้แอปพลิเคชันทันระบาด ป้องกันควบคุมโรค
กระทรวงสาธารณสุข หนุนกรมควบคุมโรคนําเทคโนโลยีดิจิทัล พัฒนาระบบบริหารจัดการ เพิ่มประสิทธิภาพระบบการเฝ้าระวัง ป้องกันควบคุมโรค อาทิ การใช้สมาร์ทโฟน แทบเล็ต จัดเก็บข้อมูลเพื่อเฝ้าระวังพฤติกรรมสุขภาพประชาชน การใช้แอปพลิเคชันทันระบาด ป้องกันควบคุมโรคไข้เลือดออก แอปพลิเคชันพิชิตลูกน้ํายุงลาย แอปพลิเคชัน TAS รับเรื่องร้องเรียนบุหรี่ เหล้า
ศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข พร้อมคณะผู้บริหาร ให้สัมภาษณ์ภายหลังตรวจเยี่ยมติดตามผลการดําเนินงานของกรมควบคุมโรค ที่สถาบันราชประชาสมาสัย อ.พระประแดง จ.สมุทรปราการ ว่า ผลงานกรมควบคุมโรคที่ผ่านมา ประสบความสําเร็จเป็นที่ชื่นชมของนานาชาติ สร้างชื่อเสียงให้ประเทศ เช่น การกําจัดโรคเท้าช้าง การกําจัดการถ่ายทอดเชื้อเอชไอวีจากแม่สู่ลูกของประเทศไทยเหลือเพียงร้อยละ 1.7 ได้รับการรับรองการยุติการถ่ายทอดเชื้อเอชไอวีและซิฟิลิสจากแม่สู่ลูกครั้งที่ 2 จากองค์การอนามัยโลก รวมทั้งเป็นตัวอย่างการสร้างนวัตกรรมสําคัญเช่น ระบบการปรึกษาทางไกลในการตรวจเชื้อผ่านกล้องจุลทรรศน์ และการนําเทคโนโลยีดิจิทัลมาใช้เพิ่มประสิทธิภาพระบบการเฝ้าระวัง ป้องกันและควบคุมโรค อาทิ ใช้สมาร์ทโฟน แทบเล็ต ในการจัดเก็บข้อมูลเพื่อเฝ้าระวังพฤติกรรมสุขภาพประชาชนกลุ่มเป้าหมาย พัฒนาแอปพลิเคชันต่าง ๆ ในการเฝ้าระวังทางระบาดวิทยาและการป้องกันควบคุมโรค อาทิ แอปพลิเคชันทันระบาด ป้องกันควบคุมโรคไข้เลือดออก แอปพลิเคชันพิชิตลูกน้ํายุงลาย แอปพลิเคชัน TAS รับเรื่องร้องเรียนบุหรี่ เหล้า
ศาสตราจารย์คลินิก เกียรติคุณ นายแพทย์ปิยะสกลกล่าวต่อว่า ในปีนี้ ได้เตรียมการเพื่อรองรับพระภารกิจ พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ ที่ทรงตอบรับคําทูลเชิญตําแหน่งทูตสันถวไมตรีระดับภูมิภาคของ UNAIDS ประจําภาคพื้นเอเชียแปซิฟิค ซึ่งจะมีคุโณปการสําคัญต่อแผนงานเร่งรัดการยุติปัญหาเอดส์ในไทย รวมทั้งเตรียมแผนงานเร่งรัดการยุติปัญหาเอดส์ในเรือนจํา ไว้รองรับพระภารกิจทูตสันทวไมตรีของพระองค์ และได้รับพระกรุณาธิคุณจากพระเจ้าหลานเธอพระองค์เจ้าพัชรกิติยาภา ทรงเป็นองค์ที่ปรึกษา โดยเป็นความร่วมมือของกรมราชทัณฑ์ กรมควบคุมโรค และองค์กรภาคีเครือข่าย มีเป้าหมายเพื่อคืนคนดีและคนสุขภาพดีสู่สังคม และลดความเหลื่อมล้ําในการเข้าถึงบริการสาธารณสุข ตั้งเป้าในปี 64 ต้องขังรู้สถานะร้อยละ 95 รับการรักษาร้อยละ 95 และกดไวรัสสําเร็จร้อยละ 95
ด้านนายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า ความสําเร็จการดําเนินงานสําคัญ ได้แก่ โครงการจิตอาสาพระราชทานฯ กับการลดโรคไข้เลือดออก ทําให้ผู้ป่วยลดลงประมาณ 5 หมื่นราย ลดเสียชีวิต 50 รายจากที่คาดการณ์ไว้ ลดการสูญเสียทางเศรษฐกิจถึง 250 ล้านบาท ความร่วมมือในการควบคุมโรคพิษสุนัขบ้า โครงการพระปณิธานฯ บูรณาการทุกภาคส่วน ทั้งการเฝ้าระวัง ป้องกัน ควบคุมโรค และสื่อสารความเสี่ยง ด้วยเทคโนโลยีที่ทันสมัย ทําให้ประชาชนตระหนักในการป้องกันตนเองและลดความเสี่ยงต่อการรับเชื้อ และโครงการ “ทศวรรษกําจัดปัญหาพยาธิใบไม้ตับและมะเร็งท่อน้ําดี พ.ศ.2559-2568” ถวายเป็นพระราชกุศลฯ ตั้งแต่ปี 2559-2561 คัดกรองแล้ว 570,168 คน ประชาชนได้รับการป้องกัน 2,378,248 คน รับการรักษาหาย 46,880 คน
ในปีนี้ กรมควบคุมโรค ได้ปฏิรูปสถาบันราชประชาสมาสัย เพิ่มบทบาทด้านการเฝ้าระวัง ป้องกันโรคจากการประกอบอาชีพและสิ่งแวดล้อม เนื่องจากผู้ป่วยโรคเรื้อนลดลงจนไม่เป็นปัญหาด้านสาธารณสุข ประกอบกับสถานที่ตั้งอยู่ในเขตอุตสาหกรรม และมีทรัพยากรที่พร้อมและเหมาะสม โดยจะพัฒนาระบบบริการสุขภาพและเครือข่ายการส่งต่อ เทคโนโลยีด้านการเฝ้าระวังป้องกันโรค องค์ความรู้และเสริมสร้างศักยภาพคน และระบบการฟื้นฟูสภาพด้านโรคจากการประกอบอาชีพ เพื่อให้เป็นสถาบันที่เป็นเลิศด้านโรคเรื้อนระดับนานาชาติและโรคจากการประกอบอาชีพและสิ่งแวดล้อมระดับชาติ ภายในปี 2563
************************************ 10 กุมภาพันธ์ 2562